钦定古今图书集成/明伦汇编/家范典/第029卷 > 春秋四传 > 《文姜如齐莒》
## 钦定古今图书集成/明伦汇编/家范典/第029卷 > 春秋四传 > 《文姜如齐莒》

《春秋》：庄公十有五年“夏，夫人姜氏如齐。”十有九年“秋，
夫人姜氏如莒。”

〈大全〉杜氏曰：“非父母国，而往书奸。”张氏曰：“为国君之母，非父母国，而出入纵恣，此行比于《诗》之所刺，谓鲁道有荡，齐子岂弟”者，抑又甚矣。庄公既无复防闲之意，而执国政者无人，抑又可知，安得不成淫风而致篡弑之祸也！临川吴氏曰：“夫人自齐襄弑后，八年不出，因十五年又一至齐，盖假托国事以愚其昏懦之子，庄”公不能制，故于今如莒也。父母殁，不得归宁，虽兄弟之国，且不可往，况往他国乎？